«Анэ мылъкум» и фIыгъэкIэ къахэхъуащ япэ классым кIуэхэм
2013 — 2014 гъэ еджэгъуэщIэм щIидзэжащ. ГуфIэгъуэ зэхыхьэхэр иращIэкIыу республикэм и еджапIэ псоми я бжэхэр зэIуахыжащ. Загъэпсэхуауэ партэхэм дэтIысхьэжащ еджакIуэ 90123-рэ, абыхэм ящыщу 9221-р япэ классым кIуа цIыкIухэрщ.
Анэм и мылъку» федеральнэ программэр къыщыхалъ- хьа лъэхъэнэм, 2006 — 2007 гъэхэм еплъытмэ, ди республикэм мы илъэсым япэ классым щыщIэтIысхьа цIыкIухэм я бжыгъэр 612-кIэ нэхъыбэщ. Гъэ еджэгъуэщIэм и япэ махуэм школ пщIантIэхэр ягъэдахэрт шар гъэпща зэмы-фэгъухэм, удз гъэгъа зэхуэмыдэхэм. Апхуэдэу махуэшхуэм щIэщыгъуагъ къыхилъхьэрт сабийхэм екIуу школ фащэхэр зэращыгъым.
УФ-м егъэджэныгъэмрэ щIэныгъэмкIэ и министр Ливанов Дмитрий республикэм и егъэджакIуэхэм я шыщхьэуIу зэIущIэм къыщыщыпсалъэм къыхигъэщащ мы илъэсыр адрейхэм къазэрыщхьэщыкIыр. «Урысей Федерацэм щIэныгъэ зэрыщрагъэгъуэтым и IуэхукIэ» федеральнэ законым фокIадэм и 1-м къару зэригъуэтам къыхэкIыу а IэнатIэм щыIэ къалэнхэм зэхъуэкIыныгъэхэр халъхьэнущ. Абы зэхэхауэ къыщыгъэлъэгъуащ пщIэ щIамыту щIэныгъэ зрагъэгъуэтынымкIэ щыIэ хуитыныгъэхэр, сабий зэчиифIэхэм яхуэщIыпхъэ гулъытэр зыхуэдэр.
Апхуэдэу мы гъэ еджэгъуэм къэралым юбилей махуэшхуэ куэд иIэнущ: славян тхыбзэр илъэс 1150-рэ, Мономах Владимир и хабзэхэр илъэс 900, Федоров Иван и япэ урысей типографиер илъэс 450-рэ, Романовхэ я лъэпкъыр илъэс 400, Санкт-Петербург илъэс 310-рэ, Курск зауэр илъэс 70, УФ-м и Конституцэр илъэс 20 зэрырикъухэр ягъэлъэпIэнущ. ЕгъэджакIуэхэм я къалэнщ апхуэдэ махуэшхуэхэм я мыхьэнэр ныбжьыщIэхэм нэсу зыхрагъащIэу ахэр хэкупсэ нэсу къагъэтэджыну.
Ныбэжь Таисэ.
